***Монгол Улсын Их Хурлын 2013 оны намрын ээлжит чуулганы***

 ***Төрийн байгуулалтын байнгын хорооны 2014 оны 01 дүгээр сарын***

 ***28-ны өдөр /Мягмар гараг/-ийн хуралдааны гар тэмдэглэл***

Улсын Их Хурлын гишүүн Р.Гончигдорж ирц, хэлэлцэх асуудлын дарааллыг танилцуулж, хуралдааныг даргалав.

 Ирвэл зохих 19 гишүүнээс 12 гишүүн ирж, 63.1 хувийн ирцтэйгээр хуралдаан 13 цаг 50 минутад Төрийн ордны “Б” танхимд эхлэв. Үүнд:

 ***Чөлөөтэй:*** Н.Алтанхуяг, А.Бакей, Г.Уянга, С.Баярцогт, Л.Цог;

 ***Тасалсан:***Б.Наранхүү, М.Энхболд.

 ***Нэг.*** ***Улсын Их Хурлын 2014 оны хаврын ээлжит чуулганаар хэлэлцэх асуудлын тухай Улсын Их Хурлын тогтоолын төсөл.***

Хэлэлцэж буй асуудалтай холбогдуулан Төрийн байгуулалтын байнгын хорооны ажлын албаны зөвлөх О.Тунгалаг, референт Ц.Мөнхтуяа нар байв.

 Тогтоолын төслийн талаарх танилцуулгыг Улсын Их Хурлын гишүүн Р.Гончигдорж танилцуулав.

 Танилцуулгатай холбогдуулан Улсын Их Хурлын гишүүн Су.Батболд, С.Дэмбэрэл нарын тавьсан асуултад Улсын Их Хурлын гишүүн Р.Гончигдорж хариулж, тайлбар хийв.

 Улсын Их Хурлын гишүүн Ж.Батзандан, Н.Батцэрэг, С.Дэмбэрэл нар санал хэлэв.

 **Р.Гончигдорж: -** ***1.*** Улсын Их Хурлын гишүүн Су.Батолдын гаргасан, Нэмэгдсэн өртгийн албан татварын тухай хуульд өөрчлөлт оруулах тухай хуулийн төслийг хэлэлцүүлгийн жагсаалтад нэрээр нь оруулъя гэсэн саналыг дэмжиж байгаа гишүүд гараа өргөнө үү.

 Зөвшөөрсөн 4

 Татгалзсан 7

 Бүгд 11

 Гишүүдийн олонхын саналаар дэмжигдсэнгүй.

 ***2.*** Улсын Их Хурлын гишүүн Д.Оюунхоролын гаргасан, Нийгмийн даатгалын сангаас олгох тэтгэвэр, тэтгэмжийн тухай хуульд нэмэлт оруулах тухай болон холбогдох бусад хуулийг жагсаалтад нэрээр нь оруулъя гэсэн саналыг дэмжиж байгаа гишүүд гараа өргөнө үү.

 Зөвшөөрсөн 4

 Татгалзсан 7

 Бүгд 11

 Гишүүдийн олонхын саналаар дэмжигдсэнгүй.

 ***3.*** Эхэд урамшуулал олгох тухай хуулийн төсөл, олон хүүхэд төрүүлж өсгөсөн эхийг урамшуулах тухай хуулийн төсөл хамтатгаж хэлэлцүүлж, нэрээр нь тогтоолын жагсаалтад оруулъя гэсэн саналыг дэмжиж байгаа гишүүд гараа өргөнө үү.

 Зөвшөөрсөн 4

 Татгалзсан 7

 Бүгд 11

 Гишүүдийн олонхын саналаар дэмжигдсэнгүй.

 **Р.Гончигдорж: -** Улсын Их Хурлын 2014 оны хаврын ээлжит чуулганаар хэлэлцэх асуудлын тухай Улсын Их Хурлын тогтоолын төслийг Улсын Их Хурлын чуулганы нэгдсэн хуралдаанд оруулж хэлэлцүүлье гэсэн саналыг дэмжиж байгаа гишүүд гараа өргөнө үү.

 Зөвшөөрсөн 7

 Татгалзсан 4

 Бүгд 11

 Гишүүдийн олонхын саналаар дэмжигдлээ.

 Байнгын хорооноос гарах санал, дүгнэлтийг Улсын Их Хурлын гишүүн Р.Гончигдорж Улсын Их Хурлын чуулганы нэгдсэн хуралдаанд танилцуулахаар тогтов.

 Уг асуудлыг 14 цаг 20 минутад хэлэлцэж дуусав.

 ***Хоёр. Үндэсний их баяр наадмын тухай хуульд нэмэлт, өөрчлөлт оруулах тухай*** *(Р.Гончигдорж, Д.Батцогт, Б.Чойжилсүрэн нарын өргөн мэдүүлсэн хуулийн төсөл, хэлэлцэх эсэх).*

Хэлэлцэж буй асуудалтай холбогдуулан Төрийн байгуулалтын байнгын хорооны ажлын албаны зөвлөх О.Тунгалаг, референт Б.Хатантуул нар байлцав.

 Хуулийн төслийн талаарх танилцуулгыг Улсын Их Хурлын гишүүн Р.Гончигдорж танилцуулав.

 Танилцуулгатай холбогдуулан Улсын Их Хурлын гишүүн С.Дэмбэрэл, Су.Батболд нарын тавьсан асуултад Улсын Их Хурлын гишүүн Р.Гончигдорж хариулж, тайлбар хийв.

 Улсын Их Хурлын гишүүдээс санал гараагүй болно.

 **Р.Гончигдорж: -** Үндэсний их баяр наадмын тухай хуульд нэмэлт, өөрчлөлт оруулах тухай хуулийн төслийг Улсын Их Хурлын чуулганы нэгдсэн хуралдаанд оруулж хэлэлцүүлье гэсэн саналыг дэмжиж байгаа гишүүд гараа өргөнө үү.

 Зөвшөөрсөн 9

 Татгалзсан 3

 Бүгд 12

 Гишүүдийн олонхын саналаар дэмжигдлээ.

 Байнгын хорооноос гарах санал, дүгнэлтийг Улсын Их Хурлын гишүүн Су.Батболд Улсын Их Хурлын чуулганы нэгдсэн хуралдаанд танилцуулахаар тогтов.

 Уг асуудлыг 14 цаг 30 минутад хэлэлцэж дуусав.

 ***Гурав. Төсвийн шинжилгээний алба байгуулах тухай*** *(Ажлын хэсэг байгуулах тухай).*

Хэлэлцэж буй асуудалтай холбогдуулан Төрийн байгуулалтын байнгын хорооны ажлын албаны зөвлөх О.Тунгалаг, референт С.Энхцэцэг нар байв.

 Дээрх асуудалтай холбогдуулан Улсын Их Хурлын гишүүн С.Дэмбэрэл санал хэлэв.

 Уг асуудлыг түр хойшлуулахаар болов.

 ***Хуралдаан 14 цаг 55 минутад өндөрлөв.***

 ***Тэмдэглэлтэй танилцсан:***

 ТӨРИЙН БАЙГУУЛАЛТЫН

 БАЙНГЫН ХОРООНЫ ДАРГА А.БАКЕЙ

 ***Тэмдэглэл хөтөлсөн:***

 ПРОТОКОЛЫН АЛБАНЫ

 ШИНЖЭЭЧ Д.ЭНЭБИШ

**МОНГОЛ УЛСЫН ИХ ХУРЛЫН**

**2013 ОНЫ НАМРЫН ЭЭЛЖИТ ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ 2014 ОНЫ 01 ДҮГЭЭР САРЫН 28-НЫ ӨДРИЙН**

**ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

 ***Хуралдаан 13 цаг 50 минутад эхлэв.***

 **Р.Гончигдорж:** -19 гишүүнээс 11 гишүүн ирцийн бүртгэлд орсон байна. Тийм учраас Байнгын хорооны өнөөдрийн хуралдаанаа эхлүүлье.

 Өнөөдрийн хуралдаанаар хэлэлцэх асуудлаа танилцуулъя.

 Улсын Их Хурлын 2014 оны хаврын ээлжит чуулганаар хэлэлцэх асуудлын тухай Их Хурлын тогтоолын төслийг хэлэлцэнэ.

 Хоёрдугаарт нь, Үндэсний их баяр наадмын тухай хуульд өөрчлөлт оруулах тухай хуулийн төслийн хэлэлцэх эсэхийг хэлэлцэх юм.

 Ингээд хэлэлцэх асуудал дээр саналтай гишүүд байна уу. Алга байна. Тэгвэл хэлэлцэх асуудлаа дэмжье гэсэн санал дээр санал хураалт явуулъя. Дэмжиж байгаа гишүүд гараа өргөнө үү. 11-6. Хэлэлцэх асуудлаа баталлаа.

 Ингээд эхний асуудалдаа оръё.

 Эхний асуудал Улсын Их Хурлын 2014 оны хаврын ээлжит чуулганаар хэлэлцэх асуудлын тухай Улсын Их Хурлын тогтоолын төслийг хэлэлцэх юм. Энэ тогтоолын төслийг Улсын Их Хурлын чуулганы хуралдааны дэгийн тухай хуулийн 36.1 дүгээр зүйлээр зохион байгуулалтын шинжтэй бусад асуудлыг хэлэлцэх гэсний дагуу Байнгын хороо төслөө бэлтгэн та бүхэнд тараасан байгаа.

36.1 юу гэдэг вэ гэхээр Улсын Их Хурал шийдвэр гаргахаар хууль тогтоомжид заасан болон хууль хэрэгжүүлэхтэй холбогдсон аливаа зохион байгуулалтын шинжтэй асуудлын талаар хариуцсан Байнгын хороо эрх бүхий албан тушаалтан саналаа ирүүлсэн бол холбогдох Байнгын хороо хуралдаанаар хэлэлцэж санал дүгнэлтээ шийдвэрийн хамт нэгдсэн хуралдаанд оруулна гэсэн энэ дэгийн дагуу явах юм байна.

 Ингээд та бүхэнд тогтоолын төслийн танилцуулгыг танилцуулъя.

 **Р.Гончигдорж:** -Улсын Их Хурлын 2014 оны хаврын ээлжит чуулганаар хэлэлцэх асуудлын тухай Улсын Их Хурлын тогтоолын төслийн танилцуулга.

 Монгол Улсын Их Хурлын тухай хуулийн 15 дугаар зүйлийн 15.2 дахь хэсэгт заасны дагуу Улсын Их Хурлын чуулган завсарлахын өмнө дараагийн ээлжит чуулганаар хэлэлцэх асуудлын талаар урьдчилан хэлэлцэж, Улсын Их Хурлын тогтоол баталдаг билээ.

 Улсын Их Хурлын 2014 оны хаврын ээлжит чуулганаар хэлэлцэх асуудлын талаар хууль санаачлагчдаас урьдчилан саналыг нь авч тогтоолын төслийг боловсрууллаа.

 Улсын Их Хурлын 2014 оны хаврын ээлжит чуулганаар хэлэлцэх асуудлын тухай Улсын Их Хурлын тогтоолын төсөлд тусгуулахаар нэг Ерөнхийлөгч 5, Аюулгүй байдал, гадаад бодлогын байнгын хороо 6, Байгаль орчин, хүнс, хөдөө аж ахуйн байнгын хороо 4, Нийгмийн бодлого, боловсрол, соёл, шинжлэх ухааны байнгын хороо 11, Төрийн байгуулалтын байнгын хороо 3, Төсвийн байнгын хороо 4, Эдийн засгийн байнгын хороо 6, Хууль зүйн байнгын хороо 7, Улсын Их Хурал дахь АН-ын бүлгээс 47, Улсын Их Хурал дахь МАН-ын бүлгээс 46, Улсын Их Хурал дахь МАХН, МҮАН-ын Шударга ёс эвслээс 35, Монгол Улсын Засгийн газраас 95 төсөл санал болгосон.

 Мөн Улсын Их Хурлын гишүүн С.Ганбаатараас 10 санал тусгайлан ирүүлсэн болно. Нийт 279 хууль, тогтоолын төслийг Улсын Их Хурлын 2014 оны хаврын ээлжит чуулганы хэлэлцэх асуудлын тухай тогтоолын төсөлд оруулахаар санал ирүүлсэн байна.

 Улсын Их Хурлын 2014 оны хаврын ээлжит чуулганаар хэлэлцэх асуудлын тухай тогтоолын төслийг боловсруулахдаа дараах зарчмыг баримтлан төслүүдийг нэр зааж тусгалаа. Үүнд:

 1.Өргөн мэдүүлээгүй боловч хуулиар хэлэлцэх хугацаагий нь заасан хууль тогтоолын төслүүд жагсаалын 1-5-д.

 Хоёрдугаарт нь, Улсын Их Хуралд өргөн мэдүүлсэн болон хэлэлцүүлгийн шатанд байгаа төслүүдээс холбогдох Байнгын хороод эхний ээлжинд хэлэлцүүлэхээр санал болгосон төслүүд жагсаалтын 16-18 болно. 6-18 болно.

 Тогтоолд зааснаас бусад хэлэлцүүлгийн шатанд байгаа болон Улсын Их Хуралд өргөн мэдүүлсэн хууль, бусад шийдвэрийн төслийг ээлжит чуулганаар хэлэлцэх асуудлын дараалалд оруулахдаа Байнгын хороодын саналыг үндэслэн Улсын Их Хурлын дарга шийдвэрлэж байх нь зүйтэй гэж үзлээ.

 2014 оны 1 сарын 27-ны өдрийн байдлаар Улсын Их Хуралд өргөн мэдүүлсэн нийт 83 хууль, тогтоолын төсөл байгаагаас хэлэлцүүлгийн шатанд нэгдсэн чуулганы хуралдаанаар хэлэлцсэн 28, Байнгын хорооны хуралдаанаар хэлэлцэх эсэхийг хийсэн болон хэлэлцэж байгаа, эхлээгүй байгаа 55 төсөл байна.

 Одоогоор боловсруулах шатандаа байгаа Засгийн газраас санал аваагүй Улсын Их Хуралд өргөн мэдүүлээгүй байгаа төслүүдийг 2014 оны хаврын ээлжит чуулганаар хэлэлцэх асуудлын дараалалд оруулалгүй үлдээж, чуулганаар хэлэлцэх асуудлын тухай бүрд нь шийдвэрлэж байх нь зүйтэй гэж үзсэн юм.

 2004 оноос хойш Улсын Их Хурлын ээлжит чуулганы хэлэлцэх асуудлын дараалал 7-64 асуудал хэлэлцэх бүрийг шийдэж байснаас биелэлт нь 18.7-гоос 74.4 хувьтай байж дунджаар төчнөөн хувьтай байгааг бас танилцуулах нь зүйтэй гэж үзлээ.

 Ингээд та бүхэнд хэлэлцэж байгаа асуудлын талаарх танилцуулгыг танилцууллаа. Гишүүдээс асуух асуулттай гишүүд байвал эхлээд асуултаа асууя. Асуух гишүүд нэрээ өгчихье. Су.Батболд гишүүн. За ингээд Су.Батболд гишүүнээр асуултаа тасаллаа. Дэмбэрэл гишүүнийг нэмлээ. Батболд гишүүн.

 **Су.Батболд:** -Бид нар тухайн намар, хаврын чуулганы эцэс дээр энэ тухайн чуулганаар хэлэлцэх асуудлын тогтоолыг баталдаг л даа. Тэгэхдээ яах вэ тогтоолын дундуур асуудал оруулж байдаг. Би нэг хэд хэдэн зүйл асуух гэсэн юм.

 Энэ Төрийн аж ахуйн үйл ажиллагааг хязгаарлах тухай хуулийн төсөл гээд биччихсэн байна л даа. Мөн шилэн дансны тухай хуулийн төсөл гээд. Нэгдүгээрт, энэ хоёр хуулийн төсөл нь орж ирсэн үү гэдгийг. Одоо өргөн баригдсан уу гэдгийг асуумаар байгаа юм. Бид нар ер нь өргөн баригдсан хуулийн төслийг бол энэ тогтоолдоо оруулдаг байх.

 Хоёрдугаарт, би энэ төрийн аж ахуйн үйл ажиллагааг хязгаарлах гэдгийг юу гэж ойлгож байгаа юм бол оо гэдгийг тодруулмаар байгаа юм. Энэ нь төрөөс аж ахуйн үйл ажиллагаанд оролцох, компаний үйл ажиллагаанд оролцох, эсвэл хувийн хэвшлийнхэн хийж болохоор үйл ажиллагааг төр урдуур нь орж хийх, эсвэл төрийн аж ахуйн үйл ажиллагааг өргөжүүлж, маш олон төрийн өмчит үйлдвэр, аж ахуйн газар байгуулж байгаа үйл ажиллагааг зогсоох тухай асуудал уу, эсвэл төр ерөөсөө өмчгүй байх, төр байр савгүй байх, төр дандаа бусдын юмыг түрээсэлж байх тухай хуулийн төсөл үү гэдгийг тодруулмаар байгаа юм. Ийм 3 зүйлийг асуумаар байна.

 **Р.Гончигдорж:** -Эхний ээлжинд төрийн аж ахуйн үйл ажиллагааг хязгаарлах тухай хуулийн төсөл, шилэн дансны тухай хуулийн төслийг Монгол Улсын Ерөнхийлөгчөөс Улсын Их Хуралд өргөн мэдүүлсэн байгаа хуулиуд. Ерөнхий үзэл санаагий нь бол ухаалаг төр уруу гэсэн тэр ерөнхий танилцуулгын үед гаргасан хуулиудын хүрээнд ийм хуулиуд гаргамаар байна гэсэн хуулийн хүрээнд бол энэ хуулийн ерөнхий үзэл баримтлалыг бол гишүүд бидэнд Монгол Улсын Ерөнхийлөгчийн зүгээс танилцуулсан. Тэр хүрээндээ гэж ингэж ойлгогдож байгаа.

 Тэгээд хэлэлцүүлгийн явцад бол энэний ялангуяа бас зарим нэг зүйлийг, хамгийн сүүлд нэлээн тийм эмзэглэж байгаа асуудал асуух шиг боллоо. Өөрөөр хэлэх юм бол одоо түрээсийн тухай асуудал, төр өмчгүйгээр төрийн үйл ажиллагааг түрээсийн байранд хийх тухай асуудал энд орсон уу, үгүй юу гэдэг асуудал ярьж байна тийм ээ. Тэр энэ тэрийг нь бол хэлэлцэх үедээ бол ярилцаад явчихна аа.

 **Су.Батболд:** -Энэ гишүүдэд тараагдсан уу Тунгаа. Энэ чинь манайд л орох байлгүй дээ бодвол. Бид нарт бол тараагдаагүй шүү дээ тийм ээ. Энэ хэрэв яах вэ би бол юу гэж бодож байгаа юм бэ гэхээр үнэхээр төрөөс тэр компаний үйл ажиллагаанд оролцоод, хувийн хэвшлийнхэн компаниуд хийчих ёстой ажлуудыг нь төр өөрөө өмчид улсын үйлдвэрийн газар байгуулж оролцдог ч юм уу ийм үйл ажиллагааг хязгаарлах тухай хууль байвал би хоёр гараа өргөөд дэмжмээр байна.

 Харин монгол төрийг хүчгүйдүүлсэн, монгол төрийн нэрээр хэн нэгэн компани, пүүс, хувь хүмүүст насаараа ямар нэгэн байр, юм түрээслээд тэндээсээ мөнгө олдог боломжийг олгосон. Төр ерөөсөө аж ахуйн үйл ажиллагаанд оролцохгүй гэдгээрээ байр сав ч үгүй, машин тэрэг ч үгүй, унаа тэрэг ч үгүй байдаг ийм байдлыг бий болгосон, бусдын гар харсан ийм арчаагүй төр бий болгох гэж байгааг би дэмжмээргүй байгаа юм.

 Тэгээд би гар дээр ирээгүй учраас сайн ойлгохгүй байна. Би тийм байдал байх юм бол энэ хуулийн төслийг энд оруулах хэрэггүй ээ гэж бодож байна.

 **Р.Гончигдорж:** -Ерөнхийдөө энд бид нар өнөөдөр өргөн баригдаагүй ч хуулиудын төслүүд байгаа. Яагаад гэвэл бид нар уулаасаа хуулийн дагуу заавал энэ чуулганаараа хэлэлцэх ёстой байдаг. Жишээлэх юм бол Монгол Улсын нэгдсэн төсвийн гүйцэтгэл батлах тухай гээд хуулиар байж байдаг.

 Өнөөдөр энэ орж ирээгүй байгаа. Өөрөөр хэлэх юм бол бид нар Төрийн байгуулалтын байнгын хороо энэ асуудлыг хэлэлцүүлэгт бэлтгэхдээ хуулиудын төслүүдийг гишүүдэд танилцуулаад, тэгээд энийг хаврын чуулганаар хэлэлцэх үү, үгүй юу гэдэг тийм шаардлага горимыг бариагүй.

 Энийгээ хэлэлцэх асуудлын жагсаалтад оруулаад хэлэлцэх үедээ бол хэлэлцэхээс өмнө тараадаг тэр зохион байгуулалтуудыг бол хийх байх. Ялангуяа эдгээр хуулиудыг бол гишүүдийн тарааж танилцах тухай асуудал тавьсан. Чуулганы завсарлагаанаар танилцах шаардлагыг, сонирхлыг илэрхийлсэн учраас энэ Байнгын хорооны протоколд тусгаад, Байнгын хорооны ажилтнууд болон би Байнгын хорооны хуралдааныг даргалагчийн хувьд бол энэ хуулиудын төслийг өргөн баригдсан.

 Ялангуяа саяны хоёр хуулийн төслийг бол гишүүдэд нэн даруй тарааж, чуулганы завсарлагаанаар өөрсдөө уншиж танилцах, бас бүлгүүдээр танилцах боломжийг олгох нь зүйтэй гэсэн ийм зүйлийг онцолж тэмдэглэж, протоколд тусгая. Энийг зохих албаныхан хариуцаад шийдвэрлээрэй гэж.

 **Су.Батболд:** -Би дахиад асуултаа үргэлжлүүлчих үү. Энэ нөгөө үндсэн хуулийн нэмэлт өөрчлөлтийн тухай асуудал чинь, одоо ер нь тэгээд энэ хаврын чуулганыг л алдчих юм бол тэр тухай асуудал дахиж яригдахгүй л дээ. Дараачийн сонгууль ойртчихно. 2014 онд бол яг энэ асуудлаар ярьдаг бол ярьдаг, хэлдэг бол хэлдэг, жаахан юм хийдэг бол хийдэг ийм цаг.

 Тэгээд ямар нэгэн байдлаар..хийж байгаад тэгээд хаврын чуулган, намрын чуулган дамнуулаад энэ асуудлыг нэг яривал ярих юм байхгүй юу. Гэтэл энэ тухай асуудал ерөөсөө байгаагүй. Үндсэн хуулийн нэлээн олон төслүүд жишээлэх юм бол миний санаачилсан төсөл энэ тэр гээд..төсөл байж байгаа.

 **Р.Гончигдорж:** -Нийтдээ 6 төсөл байгаа.

 **Су.Батболд:** -Энэ асуудлуудыг оруулах бололцоо байсан уу, үгүй юу гэдгийг асуумаар байгаа юм. Хоёрдугаарт, энэ нөгөө өргөн барьчихсан байгаа зарим нэгэн хуулиуд байхгүй байна л даа. Жишээлэх юм бол манай намын бүлгээс, манай намын бүлгийн гишүүдийн зүгээс өргөн барьсан, нийгмийн даатгалын, малчдын тэтгэвэр тэтгэмжийн насны тухай ч гэдэг юм уу, нэмэгдсэн өртгийн албан татварын тухай хууль гээд хэд хэдэн хууль ерөөсөө тусгаагүй байх юм. Энэ ямар учраас тусаагүй юм бэ гэсэн ийм асуулт байна.

 **Р.Гончигдорж:** -Би түрүүн танилцуулгандаа хэлсэн. Одоогоор энэ тогтоолд зааснаас бусад хэлэлцүүлгийн шатанд байгаа зүйлийг бид нар бусад гэсэн 19 дүгээр, бусад гэж заасан байгаа. Эндээ Улсын Их Хуралд өргөн мэдүүлсэн хууль, бусад шийдвэрийн төслийг ээлжит чуулганаар хэлэлцэх асуудлын дараалалд оруулахдаа Байнгын хорооны саналыг үндэслээд Улсын Их Хурлын дарга шийдвэрлэж байх нь зүйтэй гэж үзлээ гэсэн.

 Тийм учраас энэ бол эдгээр өргөн мэдүүлэгдсэн хуулиуд энэ саяны дагуу бусад гэсэн дотор бол бүгдээрээ байгаа гэж ойлгох өргөн хүрээ бол энд тусгагдаж байгаа юм. Зүгээр Үндсэн хуулийн нэмэлт, өөрчлөлт оруулах тухай асуудал бол энэ асуудлыг ажлын хэсэг Цог даргаар ахлуулаад хийж байгаа. Эд нар ерөнхийдөө бас нэлээн хэлэлцэж, цэгцэлж байгаа.

 Ялангуяа тодорхой өргөн барьсан 6 хуулин дээр бол ажлын хэсэг нь ажиллаж байгаа юм билээ. Тэгээд эндээсээ хамгийн сүүлийнх нь нөгөө сумын Засаг даргыг шууд сонгохтой холбогдсон үндсэн хуулийн өөрчлөлт хамгийн сүүлийнх нь нэмэлт гишүүдийн санаачилсан байгаа. Тэгээд тэр бол тухайн бүртээ тэгж нэгтгэгдэж яригдаад, хоорондоо харилцан уялдаатай юм билээ. Тэгээд энэ хаврын чуулганаар яах вэ ийхэв гэдэг асуудал үнэхээр Батболд гишүүний саналтай санал нэгтэй байна.

 Ер нь үндсэн хуулинд оруулах өөрчлөлтийн асуудал бол энэ хаврын чуулган бол хамгийн зохистой хугацааны нэг ээ гэдэгтэй бол санал нэгтэй байгаа.

 Дэмбэрэл гишүүн асууя.

 **С.Дэмбэрэл:** -Асуулт санал маягийн л юм даа.

 **Р.Гончигдорж:** -Саналаа дараа нь хэлж болно.

 **С.Дэмбэрэл:** -Энэ бид нар чинь өнөөдөр тогтоол ярьж байна тийм ээ. Энэ тогтоолын бүтцийг би асуумаар байна л даа. Тогтоолын бүтцийг бол ерөнхийдөө олон жилийн хэвшил тогтсон практикийн дагуу л хийсэн юм шиг байна. Ингээд доошоо ингэж жагсаагаад биччихдэг.

 Гэтэл бас хуулиар энийгээ еще замбараатай, бүр хуулинд нь тааруулъя гэвэл энэ хууль санаачлах субъетүүдээр нь хуваагаад хамгийн түрүүнд

 а.Ерөнхийлөгч ямар хууль оруулах юм,

 б. Их Хурлын гишүүд ямар хуулиуд оруулж байгаа,

 в.Засгийн газар гэж ингэж 3 хуваагаад дотор нь ингэж яавал энэ нь бол өөрөө бас нөгөө хууль санаачлах субъектүүдийгээ тодорхой заасан, тэд нарын зүгээс ямар хууль оруулж байх тэр энийг яасан нэлээн тодорхой болно байх, болох байсан юм биш юм уу гэсэн эхний асуулт.

 Өөрөөр хэлбэл энэ замбараатай болчихвол цааш цаашдаа энэ хуулийн тухай Улсын Их Хурлын тогтоол гарахад бол энэ тогтоолын маань чанар сайжирна гэсэн.

 Хоёрдугаарх нь сая Батболдын хэлээд байгаа тэр юмнууд байна л даа. Одоо жишээлбэл өргөн барьчихсан гэхэд өргөн бариагүй л байгаа шүү дээ яг үнэндээ хэлэхэд.

 **Р.Гончигдорж:** -Өргөн барьчихсан барьчихсан.

 **С.Дэмбэрэл:** -Тэр нөгөө юун дээр одоо жишээлбэл бидэн дээр ирээгүй байгаа тийм ээ.

 **Р.Гончигдорж:** -Өргөн барьчихсан, тараагдаагүй байгаа төсөл.

 **С.Дэмбэрэл:** -Одоо жишээлбэл би энэ татварын тухай хууль ингээд яаралтай байдлаар ороод ирчихсэн байгаа тийм ээ. Яаралтай байдлаар гээд. Нөгөө Ерөнхий сайдын бичигтэй. Тэр яагаад ороогүй байгаа юм жишээлбэл Нэмэгдсэн өртгийн албан татварын хууль. Мөн бусад гишүүдээс санаачилсан эд нарыг хамтраад хэлэлцье гэсэн. Аж ахуйн нэгжийн орлогын албан татварыг 90 хувийг нь буцааж олгох гээд энэ хоёр хуулийг яаралтай байдлаар оруулж ирсэн шүү дээ.

 Яаралтай байдлаар гэдэг маань энэ уруу бас орсон л байх ёстой. Гэтэл тэр ороогүй байх юм. Энийг яах юм.

 Гуравдугаарх нь ганцхан өгүүлбэртэй та бид нарын хамтарч санаачилсан хууль нэг л өгүүлбэртэй. Энэ Засгийн газарт нөгөө хуулийнх нь дагуу 30 хоногийн дотор гээд яачихсан. Ингээд бараг одоо өргөн барих бүх юмнууд нь хангагдчихсан нэг өгүүлбэртэй.

 Энийг бас хаврын чуулганаар асуудлынх нь ач холбогдлыг нь бодоод, өөрөөр хэлбэл агаарын бохирдол өнөөдөр Монгол Улсын хувьд ямар одоо гамшгийн түвшинтэй, яаралтай асуудал билээ гэдгийг тэр талаас нь бодолцож, хэрэв асуудлыг ач холбогдлоос нь бодоод, Засгийн газар нэг хууль санаачлах эрхтэй субъектынхаа хувьд яаралтай шийдвэрлэж өгнө үү гэсэн тийм байдлаар оруулж ирж байхад жишээлбэл нэг хэсэг гишүүд бас ийм яаралтай шийдэх ёстой тийм асуудлыг оруулаад өргөн барихад бэлэн болчихоод байгаа. Тэгээд энийг бас оруулчихаж болохгүй юу. Ийм асуулт байна.

 **Р.Гончигдорж:** -Энэний хариулт нь түрүүнийх л дээ. Жишээлэх юм бол саяны яаралтай горимоор шуурхай хэлэлцэх тухай асуудал уул нь хэлэлцэгдээд явна.

 **С.Дэмбэрэл:** -Тэгээд яаралтай горимыг тэгээд одоо жишээлбэл Засгийн газар.

 **Р.Гончигдорж:** -Тэгэхээр зэрэг энийг тогтоолд зааснаас бусад хэлэлцүүлгийн шатанд байгаа гэдэгт хамаарна шүү дээ тэр чинь болон Улсын Их Хуралд өргөн мэдүүлсэн, тэгээд бусад шийдвэрийн төслийг ээлжит чуулганаар хэлэлцэх асуудлын дараалалд оруулахдаа Байнгын хорооны саналыг үндэслэн Улсын Их Хурлын дарга шийдвэрлэж байх гэж.

 Энд Улсын Их Хуралд өргөн мэдүүлсэн болон гэдэг нь өргөн мэдүүлсэн гэдэг нь чуулганы явцад, одоо энийг яахад өргөн мэдүүлээгүй байж болно тийм үү. Дараа нь өргөн мэдүүлэгдэнээ дээ. Тэгвэл тэр өргөн мэдүүлэгдсэн хуулиуд нь бол Байнгын хороодын саналыг үндэслээд Улсын Их Хурлын даргын шийдвэрээр тэгээд зөвлөлөөр хэлэлцээд даргын шийдвэрээр дараа нь тогтоогддог шүү дээ. Тэгээд тогтоогдоно.

 Одоо хаврын чуулган эхлэхийн өмнө бол нэг тогтоол гарна. Их Хурлын даргын захирамж. Тэрүүгээр бол бүр дараалал тогтоосон, хэлэлцэх асуудлын дараалал тогтоосон тийм захирамж гарна.

 **С.Дэмбэрэл:** -Тэгээд яагаад Улсын Их Хурлын дарга өөрийнхөө гаргасан захирамжийг мартчихаад эндээ оруулахгүй, Улсын Их Хурлын дарга захирамж гаргаад тогтоолын төсөл аль хавар эдийн засгийн, гадаад, дотоод байдлын чиглэлээр Эдийн засгийн байнгын хороонд үүрэг өгөөд энэ Улсын Их Хурлын тогтоолын төсөл тэр нь бэлтгэгдээд ингээд явж байгаа шүү дээ. Энийгээ яагаад эргэж хянаж, би ийм тогтоол гарсан, би ийм захирамж гаргасан. Одоо энийг нь хаврын чуулганд оруулах ёстой гэж яагаад энийгээ оруулахгүй байгаа юм.

 Тэгээд хаашаа юм бид нар нэг юм хийчихээд л мартдаг байх ёстой юм уу. Одоо мартаад л яваад байна шүү дээ.

 **Р.Гончигдорж:** -Би түрүүн нэг хоёр ангиллаа шүү дээ. За яах вэ дараа нь бол бодож байж магадгүй. Ямар ч байсан нэгдсэн хуралдаан дээр манай Байнгын хорооны ажилтнууд энэ хууль болгоноор яг нэрээр нь гаргасан хуулиудын ар талд хэн санаачилснаас субъектыг нь бол тодруулчихсан, лавлаж гаргаж байна. Энэнтэй танилцахад нэгд.

 **С.Дэмбэрэл:** -Бүтцээ угаасаа би ингэж хийж болох уу л гэж асуусан байхгүй юу. 3-ын сая а, б, в гэсэн субъектээр ангилаад.

 **Р.Гончигдорж:** -Хоёрдугаарт нь бол, Тиймээ тийм ингэж асуусан. Одоо бид нар түрүүн танилцууллаа. Энд гаргасан, энэ зарчим бол өргөн мэдүүлээгүй бол хуулиар хэлэлцэх хугацаагий нь заасан хууль тогтоомжийг нь эхэнд нь 1-5 гэсэн жагсаалтад оруулъя. 5-аас цааш 18 хүртэлх жагсаалтад бол өргөн мэдүүлсэн болон хэлэлцүүлгийн шатанд байгаа төслүүдээс холбогдох Байнгын хороо нь, одоо энийг тэргүүн ээлжинд хэлэлцэхээр санал болгосон шүү гэж гаргаж ирсэн тийм төслүүд.

 **С.Дэмбэрэл:** -Гончигдорж даргаа, жишээлбэл хамтын тэтгэврийн тухай хуулийн төсөл гээд Засгийн газраасаа санал аваагүй, энэ юмнууд ингээд бөөн хэрүүл болж байсан шүү дээ. Та түүнийг санаж байгаа биз дээ. Иймэрхүү зүйлүүд чинь ингээд орчихсон л явж байгаа шүү дээ. Тийм байж болохгүй шүү дээ.

 **Р.Гончигдорж:** -Харин энийгээ бол одоо Байнгын хороо хэлэлцүүлгийн эхний шатанд орох хэрэгтэй л гэж үзсэн асуудал шүү дээ.

 **С.Дэмбэрэл:** -Энийг бол ингэчихсэн юм байгаа юм. Жишээлбэл түүхийг нь ярихад. Тэгээд би асуух гээд байна л даа. Бас нэг. Энэ ямар үед хэн яаралтай гэдэг дэглэмийг нь тодорхойлдог юм. Жишээлбэл би бичиж болох уу энийг яаралтай гэж өгч болох уу. Засгийн газар шиг би бичиж болох уу. Их Хурлын хууль санаачлагч адилхан субъектын хувьд надад тийм эрх бий юу.

 **Р.Гончигдорж:** -Засгийн газраас нэн яаралтай гэж үзсэн гэж. Одоо дэгийн тухай хуулинд байгаа.

 **С.Дэмбэрэл:** -Жишээлбэл би болон хэсэг нөхдүүд нэн яаралтай хууль санаачлагчийн хувьд нэн яаралтай гэж үзэж болох уу.

 **Р.Гончигдорж:** -Үгүй одоо яг хуулиараа бол нэн яаралтай гээд сая нэн яаралтайг нь горимоор хэлэлцүүлэх тэр бол байхгүй байна.

 **С.Дэмбэрэл:** -Энэ чинь тэгээд хууль санаачлах субъект дотор нь ялгаж байна шүү дээ.

 **Р.Гончигдорж:** -Ялгагдаж байна. Засгийн газраас яаралтай гэж үзсэн тэр асуудлыг. Эсвэл үнэхээр яаралтай гэвэл Засгийн газраар дамжуулж, Засгийн газар үнэхээр яаралтай чухал байна гэсэн Засгийн газраас өргөн мэдүүлэх тэр статус уруу нь оруулаад явж болно шүү дээ.

 **С.Дэмбэрэл:** -Дахиад танаас нэг юм асуучихъя. Та олон жил энийг Их Хурлыг даргалсан. Яагаад Улсын Их Хурал хууль тогтоомжид хяналт тавих, өөрөөр хэлбэл Засгийн газрын үйл ажиллагаанд хяналт тавих үүргээ биелүүлэхийн тулд тодорхой хуулиа санаачлаад, яагаад тэрнээсээ зөвшөөрөл авах ёстой юм. Хэрэв тодорхой улс орны тухай бодлогын асуудал, шинэ хууль эд нар орж байвал Засгийн газраас нэг субъектынхаа хувьд авъя. Гэтэл өөр өөрийнхдөө оногдсон зөвхөн өөрт нь оногдсон чиг үүрэг буюу бүрэн эрхээ хэрэгжүүлэхийн тулд яагаад тэр шалгах ёстой объектоосоо энэ хууль болж байна уу гэж 30 хоногийн дотор санал авах ёстой юм гэдгийг надад нэг бүр нэг сайхан тайлбарлаад өгөөч.

 **Р.Гончигдорж:** -Гишүүд энэ дээр өөрсдөө.

 **С.Дэмбэрэл:** -Одоо би энийг уншаад сууж байна л даа.

 **Р.Гончигдорж:** -Одоо миний ганцхан тайлбар энэ. Өнөөдөр бид нар хуулийн дагуу л явж байгаа. Хууль болон Улсын Их Хурлын шийдвэрийг боловсруулах, өргөн мэдүүлэх журмын тухай хууль. Тэр хуулийг л барьж байгаа. Гишүүд өөр саналтай байгаа бол тэр хуулиндаа өөрчлөлт оруулаад ийм төрлийн хуулиудад бол одоо Засгийн газраас санал авах албагүй ээ гэж. Өмнө нь бол тухайн жилийн төсөвт зайлшгүй өөрчлөлт орохоор, нөлөөлөхөөр байвал заавал Засгийн газраас санал авч байна аа гэсэн ийм бас горимтой байсан юм.

 **С.Дэмбэрэл:** -Заалт байсан уу.

 **Р.Гончигдорж:** -Заалт байсан. Тэрний дараачаар наад хууль чинь сүүлд нь гарсан хууль байхгүй юу. Тэр хуулиараа бол ерөнхийдөө нийтлэг бүх хуулиудад Засгийн газраас..тухай асуудал.

 **С.Дэмбэрэл:** -Одоо нөгөө Улсын Их Хурал чинь Засгийн газарт нөгөө хууль тогтоомжийн хэрэгжилтийг хянах чиг үүрэгтэй тийм ээ үндсэн хуулинд нь байгаа тийм ээ. Тэгээд тэр чиг үүргээ хэрэгжүүлэхийн тулд тодорхой Улсын Их Хурлын тогтоол ч гэдэг юм уу, эсвэл одоо хууль санаачилж болноо доо. Тэрнийгээ хэрэгжүүлэх.

 **Р.Гончигдорж:** -Тэр бол байнга болж байгаа шүү дээ. Уулаасаа Байнгын хороо өөрийнхөө чиг үүргийн дагуу тодорхой асуудал дээр тогтоол шаардлагатай гэвэл Байнгын хороо тогтоолын төсөл санаачлаад шууд Улсын Их Хурлын чуулган уруу оруулдаг. Тэр бол ийм горимтой юм.

 **С.Дэмбэрэл:** -Бишээ Байнгын хороо биш. Хууль санаачлагч.

 **Р.Гончигдорж:** -Үгүй харин.

 **С.Дэмбэрэл:** -Хууль санаачлагч нэг тогтоол, нэг хуулийн төсөл эсвэл тогтоолын төсөл санаачилъя гэж бодъё л доо. Яагаад тэр нь бол Улсын Их Хурлаас чиг үүргээ хэрэгжүүлэх гэсэн. Тэрнийг л би одоо.

 **Р.Гончигдорж:** -Одоо Батзандан гишүүн шүүмжлэлийг хүлээж авч байна. Энэ асуудлууд бол хуулийн одоо байгаа хуулиуд дээр өөрчлөлт оруулах замаар шийдэгдэх асуудлууд байна аа.

 **С.Дэмбэрэл:** -Мартчихдаг л байхгүй юу даа. Бид мартаж болно шүү дээ хүмүүс юм чинь.

 **Р.Гончигдорж:** -Ер нь шаардлагатай бол наад Байнгын хороодоос ирсэн саналуудаа ч гэсэн Байнгын хорооны гишүүддээ танилцуулчихмаар л юм байна л даа тийм. Баярлалаа.

 За асуулт дууслаа. Санал хэлэх гишүүд байвал саналыг сонсъё. Асуулт дуусчихсан. Саналтай гишүүн.

 **С.Дэмбэрэл:** -За би асуултаа санал болгоод хэлчихье.

 **Р.Гончигдорж:** -За Батзандан гишүүн, Батцэрэг гишүүн, Батболд гишүүн, Дэмбэрэл гишүүн. За Батзандан гишүүн.

 **Ж.Батзандан:** -Тэгэхээр манай энэ хаврын чуулганаар хэлэлцэх асуудлын жагсаалтад гол мөрний урсац бүрэлдэх эх, усны сан бүхий газрын хамгаалалтын бүс, ойн сан бүхий газарт ашигт малтмал хайх, ашиглахыг хориглох тухай журмын тухай хуульд нэмэлт, өөрчлөлт оруулах тухай хуулийн төсөл орж ирж байгаа, бидний ярьж заншсанаар урт нэртэй хуулийн төсөл л дөө. Энийг өөрчлөх гэж байгаа.

 Үүнээс болоод иргэний нийгмийн байгууллагууд, иргэний хөдөлгөөнүүд эсэргүүцлээ илэрхийлж, зарим нь ял шийтгэл аваад шорон оронд хоригдож байгаа. Тэгэхээр ийм эх орны газар шороотой холбогдсон, тусгаар тогтнолтой холбогдсон, байгаль орчны эрхтэй холбогдсон хүмүүсийн амьдрах эрхийг ноцтой зөрчиж байгаа нийгэмд зөрчил маргаан ихээр үүсгэж байгаа ийм хуулиудыг бол аль болох холбогдох хүмүүсээр, иргэдээр хэлэлцүүлэг явуулж байж батлах нь зүйтэй байх шүү гэдэг саналыг хэлмээр байна.

 Бид нарт шууд тулгасан маягаар оруулах, Засгийн газраас оруулж ирж байгаа хууль болгоныг Улсын Их Хурал яаруу сандруу батлах гэж зүтгэдэг ээ. Ер нь болих нь зүйтэй байх аа. Улсын Их Хурал бие даасан байгууллага. Улсын Их Хурал Засгийн газрыг хянах, засгийн газарт чиглэл өгөх ёстой байгууллага. Алтны роялтыг бид буулгаад өгчихсөн.

 Одоо урт нэртэй хуулинд бид өөрчлөлт оруулах гэж байгаа. Зарим улс төрчдийн алтгүй бол амьдрахгүй болох гэж байгаа тухай янз бүрийн суртал ухуулганд автаж, Улсын Их Хурал бас хөнгөн хөдлөхөө, хийтэй хөдлөхөө больсон нь дээр байхаа гэдэг саналыг хэлмээр байна.

 Тэгээд энийг мэдээж хэлэлцүүлгийн явцад иргэний нийгмийнхэнтэй холбогдох хүмүүстэй нээлттэй, олон нийтийн хэлэлцүүлэг, санал авч шийдвэрлэх нь зүйтэй байх шүү гэдэг саналыг хэлмээр байна тийм.

 **Р.Гончигдорж:** -Үгүй тийм энийг хэлэлцүүлэх тийм замаар олон нийтийн оролцоог хангах замаар хэлэлцүүлгийг явуулах нь зүйтэй гэсэн санал гаргаж байна. Чуулганы хуралдаан 4 сарын 5 хүртэлх хугацаа бол өргөн хугацаа байж байна. Тэр хооронд энэ асуудлуудыг холбогдох Байнгын хороонд мөн энэ асуудлаар ийм асуудлууд тавьж байгаа гишүүдийн санал санаачилгаар зохион байгуулагдах боломжтой байх аа гэж бодож байна.

 Батцэрэг гишүүн.

 **Н.Батцэрэг:** -Би уул нь асууя гэж бодож байсан юм. За яах вэ ерөнхийд нь зүгээр ярьчихъя даа. Батболд гишүүний хэлээд байсан үндсэн хуулийн өөрчлөлттэй холбоотой асуудал төлөвлөгөөнд орох уу гэсэн шиг намуудын тухай хуулин дээр бас ажлын хэсэг нэлээн ажилласан байгаа шүү дээ. Сонгуулийн хууль байна, Сонгуулийн хуулийн өөрчлөлттэй холбоотой тэр бас нэлээд ажиллачихсан.

 Одоо бол яг нөгөө улс төрийнхөө шийдлийг гаргах, нам, эвслийн бүлгүүд тохирох ч гэдэг юм уу тэрэн дээрээ байгаа. Тэрийг төлөвлөх юм уу, эсвэл ямар ч гэсэн улс төрийн шийдэлд хүрчих юм бол ..ангилал дотор явна гэж үзэж байгаа юм уу.

 Уул нь ийм томоохон хуулиудад бол төлөвлөгдсөн байгаад, олон нийтэд бас мессеж нь хүрээд явбал бас зүгээр байгаа юм Гончигоо даргаа тийм ээ. Намуудын тухай хууль гэхэд чинь ингээд бүртгэлтэй бол 22 нам байгаа гэж байгаа шүү дээ. Гэнэт энд одоо суудалтай хэд нь биш, угаасаа энэ намуудын тухай хууль ярихаар төлөвлөгдөж байна аа гээд ингээд л нийгэмдээ хүртэл харагдаж байвал их зүгээр юм шиг байх юм.

 Сонгуулийн хууль гэдэг бол зөвхөн бас парламентад суудалтай хэдэн намын тухай асуудал биш бас л Улсын Их Хурлын сонгуульд оролцъё гэсэн ийм эрмэлзэлтэй намууд байгаа шүү дээ. Тэгэхээр тэд нар бас одоо ямар хэмжээний хуулийн өөрчлөлт оруулах юм бол оо гээд л төлөвлөгдсөн энэ ажлыг хараад л, юмаа харж байвал зүгээр юм болов уу гэж бодох юм.

 Яг за энэ хоёр хуулин дээр л. Саяын хоёр хуулин дээр төлөвлөвөл ямар вэ. Ер нь нийгэмд харагдахдаа ч зүгээр байж магадгүй. Нэлээн том.

 **Р.Гончигдорж:** -Санал гэж ойлголоо. Түрүүн гишүүн байгаагүй байх. Ерөнхий зарчмуудаа ярьсан. Тэгээд хамгийн сүүлд нэг статистик байгаа. Төлөвлөсөн хуулиудын биелэлт 4.1-71.3 хувьтай, дунджаар 45.0 хувьтай байсан юм байна аа гэж. Тэгэхдээ нэг төлөвлөгөө төд биеллээ, биелээгүй гэдгээс эмзэглэж байгаа зүйл биш л дээ. Одоогоор боловсрогдоогүй, одоогоор бас нэгдсэн ойлголт хүрээгүй.

 Тийм учраас түрүүний хэлсэн гурав дахь ангиллын бусад гэдгийн дотор боловсрогдоод, өргөн баригдаад явбал, тэгээд Байнгын хороодоосоо санал аваад Их Хурлын даргын шийдвэрээр дараалалд оруулаад ингээд явж байна гэсэн.

 **Н.Батцэрэг:** -Одоохон, би дуусаагүй байсан юм. Өөр нэг юм бол манай эвслийн бүлгээс ингээд 35 хууль, тогтоолын төсөл дээр бас хаврын чуулганаар хэлэлцэх ёстой гээд санал гаргасан. Яахав 18 яг энэ дотор бол ер нь бараг л байхгүй. Нэг, хоёрыг бол эс тооцвол байгаа юмаа.

 Тэгэхдээ би зүгээр тусад нь ч гэсэн адилхан өргөн барьсан төсөл санаачлахаар бэлтгэж байгаа, боловсруулж байгаа ийм хуулийн төслүүд байна аа гэж үзээд бусад гэсэн ангилал дотор бол бас л байгаа гэж ойлгоод байгаа шүү дээ. Протоколд байх үүднээс тийм.

 Тэрнээс заавал төдийг оруулна, энийг оруулна гэж зүтгэхээсээ илүү энийг бас ойлголцоод, хаврын чуулганы нийт хэлэлцэх асуудал дотор бид нар юмаа ингэж харж байгаа гэсэн дүр зургаа бол ойлголцсон байх ёстой шүү дээ тийм ээ.

 **Р.Гончигдорж:** -Батболд гишүүн саналаа хэлье. За Дэмбэрэл гишүүн санал байна уу. Түрүүн ярьчихсан даа.

 **С.Дэмбэрэл:** -Тийм ерөнхийдөө энэ тогтоолынхоо юуг нэг жаахан сэтгэлгээгээ өөрчлөх цаг болсон юм шиг байна. Энийг нэг жаахан замбараатай болго. Энэ нэг зүгээр нэг миний харж байгаагаар нэг байгууллагын даргын нэг ингээд нэг сийрүүлсэн тогтоол шиг ийм юм болж. Их Хурал юм бол тэр субъектээр нь 3 ангилаад, энэ хуульд зааснаар нь Ерөнхийлөгч, Улсын Их Хурал, Засгийн газар гэсэн дараалалтайгаар, тэгээд 3 бүлэглээд, энэ хуулиудыг оруулж болдоггүй юм уу. Тэгвэл дараа нь энэ чинь өөрөө их ач холбогдолтой.

 Хоёрдугаарх нь тэр түрүүний ярьсан тэр жишээлбэл 3.1.4-т хэрэв энд оруулж байгаа талыг л би бодоод байна л даа. 3.1.4-т бол хэрэв Ерөнхийлөгч, Улсын Их Хурлын гишүүн санаачилж байгаа хуулийн төслийн талаар Засгийн газрын түүнчлэн хуулийг хэрэгжүүлэх хяналт тавих чиг үүрэг бүхий холбогдох бусад байгууллагын санал, дүгнэлтийг авсан байх гэдэг. Энийг хэзээ хамруулж, энд хамруулж ойлгох юм. Эсвэл хамруулахгүй юм уу. Өргөн барьсан, өргөн барихын тулд холбогдох бусад байгууллага гэсэн байгаа юм.

 Жишээлбэл шилэн дансны тухай хууль би санаачиллаа гэхэд би холбогдох бусад байгууллага гэвэл Төсвийн байнгын хороо бол авах нь байна шүү дээ тийм үү, тэгж ойлгох уу. Энэ талаас нь бодож энэ хуулиудыг ингэж энэ уруу оруулсан юм уу нэгдүгээрт.

 Хоёрдугаарт бол энэ тэргүүчиллээ ингэж тогтоогоод тэр яаралтай энэ тэр гэдгийг энэ талын юмнууд байхгүй тохиолдолд бас чухал чухал юмнууд орхигдчих гээд байна аа, энийг бас цаашдаа анхаарна уу гэж Их Хурлын даргад бас та бас энийг цаашид анхаарна уу гэж.

 **Р.Гончигдорж:** -Баярлалаа. За ингээд тогтоолын төсөл дээр 3 санал байна.

 **С.Дэмбэрэл:** -Миний тэр эхний санал бол маш энгийн санал шүү дээ.

 **Р.Гончигдорж:** -Тийм, Батболд гишүүн Нэмэгдсэн өртгийн албан татварын тухай хуульд өөрчлөлт оруулах тухай хуулийн төслийг оруулъя гэсэн санал байна. Мөн эхэд урамшуулал олгох тухай хуулийн төсөл, олон хүүхэд төрүүлсэн, төрүүлж өсгөсөн эхийг урамшуулах тухай хуулийн төслүүдийг хамтатган хэлэлцүүлье гэсэн санал байна.

 Нийгмийн даатгалын сангаас олгох тэтгэвэр тэтгэмжийн тухай хуульд нэмэлт оруулах тухай болон холбогдох бусад хууль гэсэн Оюунхорол гишүүний санаачилсан энэ хуулиудыг хэлэлцүүлгийн жагсаалтад оруулъя гэсэн ийм санал гаргаж байгаа юм байна. За тэгье.

 Сая Гарамгайбаатар, Тэмүүжин, Батчимэг, Батцэрэг гишүүд энэ төслөөр нь дэмжиж байгаа гэсэн ийм санал өгөөд гарсан. Бас бусад Байнгын хороодын хуралдаанууд давхцаад байгаа юм байна. За ингээд Батболд гишүүний гаргасан саналуудаар.

 Нэмэгдсэн өртгийн албан татварын тухай хуульд өөрчлөлт оруулах тухай хуулийн төслийг энэ хэлэлцүүлгийн жагсаалтад нэрээр нь оруулъя гэж тийм үү гэсэн ийм санал байна. Энэ саналыг дэмжиж байгаа гишүүд нь гараа өргөе. 11-9. Яагаад 9 билээ. Энэ тогтоолынхоо төслийг дэмжье гэсэн төсөл дээр нэмэлт өөрчлөлт оруулах тухай асуудлыг дэмжье гэсэн биш шүү дээ хүү минь. Юмныхаа учрыг олж тоолж байгаач. 4 байна. Дэмжсэн 4. 11-4. Дэмжигдэхгүй байна.

 Нийгмийн даатгалын сангаас олгох тэтгэвэр, тэтгэмжийн тухай хуульд нэмэлт оруулах тухай болон холбогдох бусад хууль Оюунхорол гишүүний санаачилсан. Энийг жагсаалтад нэрээр нь оруулъя гэсэн саналыг дэмжиж байгаа гишүүд. 11-4. Дэмжигдсэнгүй.

 Эхэд урамшуулал олгох тухай хуулийн төсөл, олон хүүхэд төрүүлж өсгөсөн эхийг урамшуулах тухай хуулийн төсөл хамтатгаж хэлэлцүүлье гэсэн. Энийг нэрээр нь тогтоолын жагсаалтад оруулъя гэсэн санал гаргасан байна. Энэ саналыг дэмжиж байгаа гишүүд. 11-4. Дэмжсэнгүй.

 Гэхдээ энэ дэмжигдэхгүй гэдэг бол хэлэлцэхгүй гэсэн асуудал биш. Ингээд тогтоолынхоо төслийг бүхэлд нь дэмжиж нэгдсэн чуулганы хуралдаанд оруулъя гэсэн саналыг дэмжиж байгаа гишүүд гараа өргөнө үү. Нөгөө улсууд нь тогтоолоо дэмжээд явчихсан байхгүй юу даа. 11-7. Дэмжигдлээ.

 Дэмбэрэл гишүүн бол ерөнхийдөө энэ бүтцийн хувьд өөр саналтай байгаа гэж тийм үү. Энэ саналаар яаж.

 Дараагийн товчхон хууль байгаа. Тэрнийгээ танилцуулаад юу яачихъя. Санал, дүгнэлтийг би танилцуулчихъя. Гишүүдийн, саяны Дэмбэрэл гишүүний ялангуяа гаргасан санал тэгээд саяны Батболд гишүүний оруулсан хуулийн төслүүд тийм үү энэ санал эд нарыгаа бүр дэлгэрэнгүй гаргачихъя тийм.

 **Р.Гончигдорж:** -Хэлэлцэх дагуу дараагийн хуулийн төсөл. Үндэсний их баяр наадмын тухай хуульд нэмэлт, өөрчлөлт оруулах тухай Гончигдорж, Батцогт, Чойжилсүрэн нарын өргөн мэдүүлсэн хуулийн төслийн хэлэлцэх эсэх тухай асуудлыг Байнгын хорооны хуралдаанаар хэлэлцүүлье.

 Танилцуулгыг би хийчихье. Бусад гишүүд маань бас өөр Байнгын хороон дээр байх шиг байна.

 Монголчууд үндэсний их баяр наадмаа тэмдэглэхдээ эрийн гурван наадам хийж ирсэн эртний уламжлалтай. Эрийн гурван наадам манай соёл иргэншлийн өвөрмөц нэг бүрэлдэхүүн хэсэг юм. 2003 онд анх удаа Монгол Улсын Ерөнхийлөгчийн санаачилгаар үндэсний их баяр наадмын тухай хууль батлагдаж, Монгол үндэсний бөхөд Ерөнхийлөгчийн зарлигаар цол олгодог болсон бөгөөд ингэхдээ анх удаа Далай аварга цол шинээр бий болгосон.

 Энэ нь монгол үндэсний бөхөд цолын хувьд байгаагүй бөгөөд харин чимэг байсан түүхтэй юмаа. Өнөөдөр монгол үндэсний бөхийн хөгжил өндөр түвшинд хүрч, өрсөлдөөн их болж байгаа нь үндэсний бөхийн Даян болон Дархан аварга төрөх боломжийг хязгаарлагдмал байгаа билээ.

 Далай аварга цолыг хасах нь зүйтэй гэсэн санал олон түмний дунд ихээр яригддагийг ч анхаарах нь зүйтэй бөгөөд энэ чиглэлд Монгол бөхийн холбооны санал дэмжсэн санал байдгийг дурдах нь зүйтэй гэж бодож байна.

 Иймд шинээр олгогдох болсон улсын Далай аварга цолын чимгийг олгодоггүй болгохоор хуульчлах саналтай байна. Хуулийн төсөл батлагдсанаар Монгол Улсын үндэсний бөхийн цол чимгийн агуулга сайжирч, олон түмний дунд нэр хүнд улам өсөхийн сацуу бөхчүүдийн шударга өрсөлдөөн барилдааны чанарт өөрчлөлт гарнаа гэж үзэж байна.

 Төсөлтэй холбогдож төсвийн ямар нэгэн зардал гарахгүй юмаа. Энэ хуулийн төсөл нь Монгол Улсын үндсэн хууль болон бусад хууль тогтоомжтой нийцэж байгаа гэдгийг тэмдэглэн хэлье.

 Анхаарал тавьсанд баярлалаа.

 Асуух асуулттай гишүүд. Нийгмийн эерэг үр дагавар бол өнөөдөр монголын соёлын уламжлалын салшгүй нэг хэсэг болсон монгол бөхийн барилдааны шударга өрсөлдөх, шударга өрсөлдөөн улам бүр одоо хангаж баталгаажих чиглэлд бол нэг том алхам болно гэсэн ийм бодолтой байгаа.

 За Батболд гишүүн.

 **Су.Батболд:** -Энэ таны санаачилсан хууль өнгөрсөн зун.

 **Р.Гончигдорж:** -Дараа нь та асуучих.

 **С.Дэмбэрэл:** -Далай, Даян дархан гээд явдаг тийм ээ. Далай гэдэг нь хамгийн доод талынх нь уу.

 **Р.Гончигдорж:** -Ийм байсан юм. Ерөнхийдөө бол арслан цолтой, дараа нь аварга цолтой, дараа нь түрүүлэх дээрээ даян аварга цол, дараа нь дархан аварга цол авдаг байсан юмаа. Одоогийн бүх дархан аваргууд бол яг л ингэж явсан. Зүгээр хэн хэд яаж авсан гэдэг нь бол тэр үед хууль байгаагүй учраас бас үзэмж тааллын асуудал байсан тохиолдлууд байдаг юм. Жишээлэх юм бол одоо Ж.Батмөнх аварга дээр Баянмөнх тийм. Тийм учиртай юм.

 Тэгээд дараа нь бол харин гурван Д, таван Д гэж ярьдаг бол чимэгтэйгээ нийлдэг юм. Далай даян, даяар дуурсагдах дархан гэж тийм. Чимэгтэйгээ нийлээд. Жинхэнэ цол нь энэ дотроо 3 байхгүй юу. Даян, Дархан гэсэн тэгээд аварга гэсэн. Ийм 3 үндсэн шатлалын цолтой байсан юм тийм.

 **Су.Батболд:** -Надад нэг 3 асуулт байна. Нэгдүгээрт, өнгөрсөн зун та наадмын өмнө энэ хуулийн төслийг санаачлаад, тэгээд миний мэдэж байгаагаар нөгөө Үндсэн хуулийн цэц дээр очоод хуулийн төсөл хүчингүй болсон байх тийм ээ.

 **Р.Гончигдорж:** -Үгүй.

 **Су.Батболд:** -Ерөнхийлөгч хориг тавил уу.

 **Р.Гончигдорж:** -Асуултаа асуугаад дуусгачих. Асуултан дээр нь би нэгдмэл хариулт.

 **Су.Батболд:** -Тэгэхээр энэ одоо засаж оруулж ирж байгаа нь тэр Ерөнхийлөгчийн хоригтой холбоотой, яаж зассан юм бэ гэсэн нэг дэх асуулт.

 Хоёр дахь нь энэ бөхийн энэ цол чимэг, уяачдын цол чимэг, харваачдын цол чимэгний асуудал сүүлийн үед бас нэлээн маргааны бай болоод байна л даа. Ерөнхийлөгч олгож байх эсэх, хуулиар зохицуулдаг байх эсэх асуудал гээд олон зүйл дээр нэлээн яригддаг.

 Тэгэхээр энэ бөхийн цол чимгийг хасахтай холбоотой асуудлаар та Үндэсний бөхийн холбоо, ялангуяа энэ Далай аварга цолтой аваргуудаас санал асууж, ярилцаад эдний саналыг авсан зүйл байна уу, үгүй юу гэж. Ийм хоёр асуулт асууж байна.

 **Р.Гончигдорж:** -Баярлалаа. Өмнө нь өргөн мэдүүлсэн хууль Улсын Их Хурлаар батлагдсан юм. Батлагдсаны дараачаар Ерөнхийлөгч бүхэлд нь хориг тавьж тэгээд хоригийг хүлээж авснаар бол хууль хүчингүй болсон л доо. Тэнд бол бөхийн холбоо ямар асуудлыг тавьсан бэ гэхээр үнэхээр бөхийг өрсөлдөөнтэй, шударга, нөгөө бөхийн төлөө найрааг хязгаарлах, тийм найраа гэдэг ойлголтыг таслан зогсоохтой холбогдуулан тавын даваанаас эхлээд даваа болгонд цолтой болгосон нэг шинэчлэлийг хийсэн юм.

 Тэгээд миний өмнө нь санаачилсан хуулин дотор бол тийм нэг дүйцүүлэхүйц шинжийг агуулсан нөгөө даваа болгон дээр цол олгодог зарчмаас өөр зарчмыг оруулж ирж байна. Энэ нь нийцэхгүй байна аа гэсэн ийм байр суурийг илэрхийлсэн. Тэрнийг нь бас Монгол бөхийн холбооны энэ саналыг бол Ерөнхийлөгч дэмжсэн. Жишээ нь 3 удаа арслан цол авсан бол арслан цолны юун дээр 3 удаа үзүүрлэсэн бол гэсэн үг шүү дээ тийм үү тодорхой тохиолдолд. Тэгэх юм бол одоо аварга цол уруу орох. Эсвэл одоо аварга цол дээрээ олон удаа хамгаалсан бол одоо дараагийн цол уруу орох.

 Өөрөөр хэлэх юм бол нэг цолоо олон удаа хамгаалсан тохиолдолд дараагийн цол авч болох тийм заалтууд орчихсон байсан юм. Тэгээд үнэхээр энэ нь бол нэлээн шүүмжлэлтэй зүйл. Яг эдний одоо даваа болгон цолтой байна. Даваанаас өөрөөр дүйцүүлэх хэлбэрээр бол одоо чансаагаар цол олгодог байхгүй байх гэсэн энэ зарчмыг нь бол эвдсэн байдалтай байсан учраас энийг бол Ерөнхийлөгч хориг тавьсан.

 Одоо харин тэрэн дотор бол өнөөдөр бөхийн холбоо ч гэсэн дэмжиж байгаа. Бөхийн холбоотой ч уулзсан. Монгол Улсын Ерөнхийлөгч бас дэмжиж байгаа саналаа илэрхийлсэн. Харин нэмж бий болгосон тэр цолыг бол хасах тэр заалтаа бол сэргээж, хуульчлахад би дэмжих болноо гэсэн ийм байр сууриа илэрхийлсэн юм.

 Ингэснээр бол одоо хэрэв Далай аварга цолтой бөх байгаа бол тэр нь Даян аварга болно. Одоо Даян аварга цолтой байгаа бол Дархан аварга болно. Одоо аварга байгаа залуу аваргууд маань нэг түрүүлэх юм бол Далай биш Даян аварга цолыг авч, дахиж түрүүлбэл Дархан аварга цолоо авах ийм боломжууд.

 **Су.Батболд:** -Логикийн хувьд зөрчилтэй биш үү. Одоо ингээд энэ цолыг хүчингүй болгосноороо шууд дараагийн цолыг авна.

 **Р.Гончигдорж:** -Уулаасаа өмнө нь тэгж байсан юм. Өнөөдөр гарьд цол, харцага цолуудыг бий болгоход бол энэ цолын болзлыг өмнө нь хангачихсан байсан бөхчүүдэд өгч байсан юм. Тэгээд одоо жишээлбэл манай олон бөхчүүд энэ цолуудыг гарьд цолуудыг авсан бөхчүүд байгаа.

 **Су.Батболд:** -Наадахын чинь ард талд жаахан хардалт явагдаж байна шүү. Ямар нэгэн лобби ч юм уу.

 **Р.Гончигдорж:** -Энд ямар нэгэн лобби байхгүй. Энд бол.

 **Су.Батболд:** -Би ямар цол авахын тулд лобби яваад байгаа юм биш биз.

 **Р.Гончигдорж:** -Үгүй. А.Сүхбат аваргыгаа тэгж хардаж болохгүй шүү дээ. Энэ бол илүү ирээдүй уруугаа чиглэсэн юм. Бас өнгөрсөн хугацаанд бол байгаагүй цол бий болгосноороо бол бас өмнөх үеийн аваргуудын авч болж байсан цолны болзлын түвшинд хүрчихсэн улсууд авч чадаагүй байгаа нь бол бас ямар байдлаараа бол хохирч явж байсан байж магадгүй ээ гэсэн тийм санаа бодол бол байж болох юм байгаа юм. Баярлалаа.

 Санал хэлэх гишүүд саналаа хэл. Саналтай гишүүн байна уу. Алга байна. Тэгвэл энэ хуулийн төслийг нэгдсэн чуулганы хуралдаанаар хэлэлцүүлэх нь зүйтэй гэсэн саналыг дэмжиж байгаа гишүүд гараа өргөнө үү. 12-9. Баярлалаа.

 Ингээд нэгдсэн чуулганы хуралдаанд энэ саналыг Су.Батболд гишүүн танилцуулчихъя. Баярлалаа.

 Өнөөдрийн хуралдаанаар. Ямар тогтоол билээ. Төсвийн шинжилгээний албаны эрх зүйн байдлын тухай хуулийн төсөл өргөн мэдүүлэгдээд хэлэлцүүлэгт явж байгаа юмаа. Энэ бол Төрийн байгуулалтын байнгын хороо болон Төсвийн байнгын хороо хамтарч хэлэлцүүлэгт бэлтгэх ийм Байнгын хороод байгаа юм.

 Тэгээд Төсвийн байнгын хорооноос Ганбаатар, Зоригт, Ж.Эрдэнэбат гишүүдийг бол энэ хуулийн төслийг хэлэлцүүлэгт бэлтгэх ажлын хэсэгт оруулъя гэсэн санал гаргасан. Манайхаас Бурмаа, Баярцогт хоёр гишүүнийг гаргасан. Ингээд ийм нэг Бурмаа гишүүнээр ахалсан, Баярцогт, Ганбаатар, М.Зоригт, Эрдэнэбат гишүүд бүрэлдэхүүнд орсон ажлын хэсэгтэй.

 Ажлын хэсэгт мэргэжил, арга зүйн туслалцаа үзүүлэх дэд ажлын хэсэгт нь бол Төсвийн байнгын хорооны ажлын албаны ахлах зөвлөх Ё.Мөнхбаатар, Улсын Их Хурлын Тамгын газрын Хяналт үнэлгээний хэлтсийн зөвлөх Г.Даваажаргал, Төсвийн байнгын хорооны ажлын албаны зөвлөх Ё.Энхсайхан, Төрийн байгуулалтын байнгын хорооны ажлын албаны зөвлөх М.Элбэгдорж, Төсвийн байнгын хорооны ажлын албаны референт Ц.Батбаатар нарыг оруулаад, тэгээд Төсвийн шинжилгээний албаны эрх зүйн байдлын тухай хуулийн төслийг хэлэлцүүлэгт бэлтгэж, санал дүгнэлт бэлтгэн Төрийн байгуулалтын болон Төсвийн байнгын хороо чуулганы нэгдсэн хуралдаанд танилцуулахыг ажлын хэсэгт даалгасугай гэсэн ийм. Энийг Ж.Эрдэнэбат биш ахалбал Бурмаа биз дээ тийм үү. Бурмаад даалгасугай гэсэн ийм тогтоолын төсөл байгаа юм. Хамтарсан тогтоолын төсөл.

 Энэ тогтоолын төслийг дэмжье гэсэн санал байна.

 **С.Дэмбэрэл:** -Хүлээж бай, наадах чинь маш буруу юм ярьж байна.

 **Р.Гончигдорж:** -Саналыг сонсъё.

 **С.Дэмбэрэл:** -...чоно борооноор гэдэг шиг юм явж байна. Наадахыг чинь анх оруулж ирж байхад даргын зөвлөл дээрээс эхлээд юу гэж ярьсан бэ гэвэл эдийн засгийн энэ Төсвийн шинжилгээний алба гэдэг хэрэгтэй байж болно. Тэгэхдээ бусад улс орнуудад туршлага судалчихсан хүмүүс байгаа. Тийм учраас энийг чинь Эдийн засгийн байнгын хороо, эдийн засгийн одоо макро эдийн засгийн үнэлгээ шинжилгээ, түүний дотор төсөв үнэлгээ шинжилгээ хийдэг ийм тусдаа албыг байгуулъя. Энэ улс орны.

 Тэгээд энийгээ бас яаж Улсын Их Хурлын даргын дэргэд байх юм уу, Тамгын газартай холбоё гэхээр Даваасүрэн гишүүн энэ дээр эсэргүүцээд байсан. Нэг ийм юмнууд ингээд явж байгаад одоо жишээлбэл ер нь эдийн засгийн болон төсвийн шинжилгээ хийх учраас энэ хоёр Байнгын хороогоор хамтарсан юм. Тэгээд институц талаас нь бодоод гэсэн ийм зөвшилцөл үүсчихсэн байхад энийг өөрөө дургүй учраас тэр хүн ингэж оруулж ирж байгаа нь энийг бол би хулгай гэж үзэж байна. Сэмхэн. Даваасүрэн. Тэгж болохгүй.

 Өөрөөр хэлбэл энэ бол би Даваасүрэнд өөрт нь хэлж байсан. Ингээд хамт явна шүү. Гарамгай тэр хоёрыг бүр хоорондоо ярьсан юм. Тэгье тэгье гээд. Тийм учраас наадах дээрээ хэрэв байгуулах гэж байгаа бол Төрийн байгуулалтын байнгын хорооноос би өөрөө орно энд. Өөрөө би гишүүнд нь орно. Яагаад гэвэл би хянахын тулд.

 Хоёрдугаарт бол Эдийн засгийн байнгын хороо энд зайлшгүй төлөөллөө оруул. Ингээд 3 Байнгын хорооны яавал жинхэнэ юм гарна шүү.

 Тийм учраас энийг.

 **Р.Гончигдорж:** -Тэгвэл хойшлуулаад Гарамгайбаатар, Даваасүрэн, Төрийн байгуулалтын байнгын хорооны дарга гурвуулаа эргэж ярилцаад, 3 Байнгын хороо хамтарсан ч болохгүй юм байхгүй шүү дээ тийм үү. Тэгвэл энэ асуудлаа түр хойшлуулъя. Манай албаныхан Тамгын газрынхан энэ 3 Байнгын хороо санал нэгдсэн юм уу, үгүй юм уу. Энэ хоёрт нь хамаарна гэж. Эсвэл Эдийн засгийн байнгын хороогоор гэвэл.

 Одоо Дэмбэрэл гишүүн, дараа нь орох тухай асуудал санал тавьж байна тийм байгаа биз. Аль хорооноос орох юм.

 **С.Дэмбэрэл:** -Би энэ Байнгын хорооноос.

 **Р.Гончигдорж:** -Төрийн байгуулалтын байнгын хорооноосоо юу. За боллоо. Баярлалаа гишүүдэд.

 Байнгын хорооны хуралдаан хэлэлцэх асуудлаа дууслаа.

 ***Хуралдаан 14 цаг 55 минутад өндөрлөв.***

 Соронзон хальснаас буулгасан:

 Протоколын албаны шинжээч Д.ЭНЭБИШ